Eskom-krisis: Solidariteit bied hulp aan | Maroela Media
Die vakbond Solidariteit het vandag ŉ kennisbank bekend gestel waar ingenieurs en tegnici wat oudwerknemers van Eskom is, kan registreer sodat hul vaardighede opnuut gewerf kan word om die Eskom-krisis te help verlig.
Die skepping van hierdie kennisbank volg op pres. Cyril Ramaphosa en die minister van openbare ondernemings, Pravin Gordhan, se aankondiging dat kundige oud-Eskom-werkers, plaaslik én in die buiteland, ingespan moet word om Eskom se vaardigheidstekort te help verlig.
Solidariteit het sy hulp aangebied en ŉ beroep op alle Suid-Afrikaners gedoen om die redding van Eskom ŉ nasionale projek te maak.
Dr. Dirk Hermann, bestuurshoof van Solidariteit, het egter gesê die voorwaarde vir die hulp is geregtigheid. Solidariteit het ŉ versoek aan pres. Ramaphosa gerig om ŉ kommissie van ondersoek onder voorsitterskap van ŉ regter aan te wys om die krisis, wanbestuur en korrupte aktiwiteite in Eskom te ondersoek.
Volgens Solidariteit moet die opdrag van so ŉ kommissie só opgestel word dat die bevindings na die vervolgingsgesag verwys kan word vir vervolging.
Solidariteit beplan om die kennisbank wyd onder sy lede, oudlede en hul netwerke te versprei. “Ons beplan om dit op buitelandse groepe te plaas en doen ŉ beroep op Suid-Afrikaanse ambassades en missies om Suid-Afrikaanse vaardighede te help registreer sodat ons die geleentheid kan hê om dit terug te werf.
“Talle kundiges is tydelik daar en sal graag hul vaardighede eerder in Suid-Afrika wil aanwend. Duisende ingenieurs en tegnici in Suid-Afrika het afgetree en is beskikbaar om te help,” het Hermann gesê.
Volgens Solidariteit is die beste belegging wat nou in Eskom gemaak kan word ŉ belegging in topvaardighede, al is dit net tydelik om Eskom uit sy krisis te help.
Hermann het ook gesê dat Solidariteit-lede alles sal doen wat nodig is om die land se ligte aan te hou. Tydens die vorige Eskom-krisis het Solidariteit-lede in kragstasies geslaap om elektrisiteitvoorsiening te verseker. Hulle het dit nie gedoen vanweë Eskom se lojaliteit aan hulle nie, maar uit lojaliteit aan die land.
Hulle sal dit weer doen, maar dan moet daar ten minste sekuriteit aan die huidige werknemers gebied word. Die werknemers op kragstasievlak hou Eskom aan die gang, nie topbestuur nie – hulle neem verkeerde besluite.
Solidariteit het ook gewaarsku dat pakkette en afleggings daartoe gaan lei dat nog duisende geskoolde werkers Eskom verlaat. Die beste mense gaan eerste loop.
Eskom kan nie die verlies van een vaardige personeellid bekostig nie. Indien tegniese personeel nou onseker is oor hul werk, gaan hulle vlug na veilige maatskappye, nasionaal én internasionaal, waar reusetekorte aan vaardige personeel ondervind word.
Wat personeel betref, moet daar ŉ behoorlike vaardigheidsoudit gedoen word. Vaardigheidswanpassings moet geïdentifiseer en reggestel word. Die onmiddellike kostebesparing lê in die kansellering van opgeblase tenders, die aggressiewe uitwissing van bedrog tot op kragstasievlak, die verandering van aankoopprosesse, en aan die inkomstekant moet agterstallige skuld ingevorder word.
“As werkers is ons woedend oor die gemors waarin Eskom verkeer. Ondanks hierdie woede besef ons dat Eskom se krisis ons almal se krisis is. Ons bied dus aan om te help. Ons sal help om topvaardighede terug te werf, ons lede sal help om die ligte te laat brand, al slaap hulle in ŉ kragstasie.
“Ons doen ŉ beroep op die publiek om krag te help bespaar en ons doen ŉ beroep op groot ondernemings om te help. Ons doen ŉ beroep op almal in Suid-Afrika om die redding van Eskom ŉ nasionale projek te maak waarby almal betrokke is. Ons stel egter ŉ voorwaarde aan dié hulp en dit is geregtigheid. Die plunderaars durf nie wegkom nie,” het Hermann verder gesê.
“In ruil vir die hulp verwag ons ŉ kommissie van ondersoek oor die krisis in Eskom. Ons as Suid-Afrikaners gaan nie tevrede wees om in die donker te sit, terwyl die plunderaars verryk wegkom nie.”
Besoek die webwerf vir Solidariteit se kennisbank hier.
Nie seker of Eskom die aanbod sal aanvaar nie. Hulle het destyds vir ‘n ingenieursvriend wat afgelê is gesê dat hulle ten alle koste nooit weer van sy dienste sal gebruik maak nie. Ek dink daar is ‘n skaam-kwaad gevoel jeens hierdie ouens. Hulle sal dalk eerder Kubane of soos ek gister gehoor het Italianers gebruik. Sal ‘n groot stap wees as hulle net toelaat om te help.
Hoekom Italianers en nie Duitsers of Amerikaners. Vra maar net.
Ek dra darm my deeltjie ook by om heel van die grid af te wees.
Vir net oor n R100 000 is ek klaar met eksdom
Los die rassisme. Soveel van my swart kollegas is meer gatvol as ek. Uitstekend solidariteit.
Nou moet mense weer tergkruip …so bee het nie gewerk nie ook n rede hoekom niemand wil bele nie ?